Enam kui viiekümne aasta eest alguse saanud edulugu on tõstnud Porsche sportauto 911 tänaseks omaette legendi staatusesse ja nii nagu ei rutta keegi Mona Lisat „paremaks“ maalima, uuendab Porschegi enda müügihitti väliskujunduse osas väga ettevaatlikult.
Kaheksas põlvkond – mudelikoodiga 992 – teeb väliskujunduses kasutatavate detailide osas kummarduse oma eelkäijate suunas ja püüab massidele enam meeldida, sest nüüd saab laiema ahtriga mänguasja endale ka baasmudeli ostja ja seepärast meenutavad kõik autod pealtvaates Coca-Cola pudelit. Eelkäija korral tuli 45 mm laiemate tagatiibade/rattakoobaste saamiseks ligi võtta vähemalt nelikveoline versioon ja veel kaugemas minevikus oli laiem kere omane vaid kõige kiirematele isenditele, mis hinnakirja tippu kaunistasid. Otse loomulikult on uued mootorid endistest võimsamad ja varustatud muuhulgas ka kübemefiltriga.
Laiemat kõlapinda püütakse saavutada ka uue sõidurežiimiga „Wet Mode“, mille töötamise korral püüab esimesse rattakoopasse paigutatud andur kõrvalisi helisid ja veepladinat või liivakrabinat tuvastades jätab pardaelektroonika juhi käsutusse vaid nii palju võimsust, et auto ohjamisega saaks hakkama isegi sülelaps. Mudelitähis Turbo näib täna pisut koomilisena, sest isegi baasmudelite jõuallikad on varustatud turbokompressoritega ja kui vabalt hingavad üldse valikusse ilmuvad, siis ehk ainult eriseeriate mootoriruumides. Kaheksas 911 pidi algselt tulema hübriidajamiga, ent just siis, kui insenerid tükkide paigutamisega hakkama said, loobus juhtkond ettevõtmisest väitega, et selline lahendus ei annaks 911-le midagi juurde. Võimalik, ent kaheksandal põlvkonnal on selleks valmidus olemas, mistõttu pole koos võimsamate mudelitega välistatud ka hübriidajamite tulek. Ülevaates esitatud andmed ja hinnad on ära toodud seisuga august 2019.